Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Ј. М., поднесена против Општина Кочани по предметот Барање за пристап до информации од јавен карактер, на ден 10.07.2025 година, го донесе следното:

**Р Е Ш Е Н И Е**

**СЕ ЗАПИРА** постапката по Жалбата изјавена од Ј. М., поднесена против Општина Кочани, заведена во Агенцијата со бр. 08-335 на 27.06.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Ј. М., како што е наведено во Жалбата, на 05.06.2025 година поднела Барање за пристап до информации од јавен карактер до Општина Кочани, со кое побарал по е-маил да му се достави електронски запис од следната информација:

„Дали ВД Градоначалникот В. К. има завршено високо образование и доколку има на кој универзитет има дипломирано?“

Имателот на информации не одговорил во законски предвидениот рок, поради што Барателот на информации достави Жалба до Агенцијата, примена и заведена со бр.08-335 на 27.06.2025 година. Во жалбените наводи истакнува дека „Барањето сеуште не е одговорено и мислам дека е истечен законскиот рок за одговор па затоа поднесувам жалба до Вас...“

Агенцијата, преку е-маил заведен со бр.08-335 од 27.06.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации достави електронски допис до Агенцијата на 01.07.2025 година, во кој е наведено. „....За жал меилот кој наведувате дека бил испратен на 04.06.2025 го немаме добиено, по жалбата увидовме дека имаме добиено меил и на 01.07.2025 година ви го доставуваме одговорот кој е во прилог.“ При тоа, во прилог на овој меил Имателот на информации достави Решение со арх.бр. 32-25/22 од 30.06.2025 година, со кое се дава бараната информација до Барателот.

На 10.07.2025 година, Барателот на информации достави е-маил заведен со бр. 08-335, со кој ја извести Агенцијата дека „со оглед на тоа дека е даден одговор, ја повлекувам жалбата.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Изработил: Петар Гајдов

Одобрил:

Доставено до:

- архива на Агенцијата

- жалителот/барател на информацијата

- имател на информацијата